CELEX: 32019D0435
Language: et
Date: 2019-03-12 00:00:00
Title: Komisjoni otsus (EL) 2019/435, 12. märts 2019, mis käsitleb kavandatavat kodanikualgatust „Eluase kõigile“ (teatavaks tehtud numbri C(2019) 2004 all)

19.3.2019   
               
               
                  ET
               
               
                  Euroopa Liidu Teataja
               
               
                  L 75/105
               
            
         KOMISJONI OTSUS (EL) 2019/435,
         12. märts 2019,
         mis käsitleb kavandatavat kodanikualgatust „Eluase kõigile“
         
            
               (teatavaks tehtud numbri C(2019) 2004 all)
            
         
         (Ainult saksakeelne tekst on autentne)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 16. veebruari 2011. aasta määrust (EL) nr 211/2011 kodanikualgatuse kohta, (1) eriti selle artiklit 4,
         ning arvestades järgmist:
         
                     (1)
                  
                  
                     Kavandatud kodanikualgatuse „Eluase kõigile“ („Housing for All“) sisu on järgmine: „Selle Euroopa kodanikualgatuse abil soovitakse luua kõigile inimestele Euroopas eluaseme saamiseks paremad õiguslikud ja rahalised raamtingimused.“
                  
               
                     (2)
                  
                  
                     Kavandatud kodanikualgatuse eesmärgid on järgmised: „Ärgitame Euroopa Liitu tegutsema selle nimel, et igaühel oleks Euroopas endale lihtsam eluaset leida. Selleks tuleks muuta hõlpsamaks juurdepääs taskukohastele sotsiaaleluruumidele, jättes selliste eluruumide ehitamisse tehtavate avaliku sektori investeeringute suhtes kohaldamata Maastrichti kriteeriumid, parandada mittetulunduslike ja jätkusuutlike eluasemearendajate võimalusi saada ELi vahendeid, kehtestada sotsiaalsed ja konkurentsipõhised normid lühiajalise üürimise reguleerimiseks ning koostada statistika eluasemevajaduste kohta Euroopas.“
                  
               
                     (3)
                  
                  
                     Kavandatud kodanikualgatuse lisas on konkreetselt nimetatud mitmesuguseid eesmärke, mida taotletakse aluslepingute rakendamiseks vastu võetavate liidu õigusaktidega:
                     
                                 —
                              
                              
                                 „parem juurdepääs subsideeritud eluasemele Euroopa Liidus“;
                              
                           
                                 —
                              
                              
                                 „taskukohastesse eluruumidesse tehtavate avaliku sektori investeeringute väljajätmine Maastrichti puudujäägikriteeriumide arvestusest“;
                              
                           
                                 —
                              
                              
                                 „mittetulunduslike ja avaliku sektori eluasemepakkujate lihtsam juurdepääs Euroopa fondidest võimaldatavatele rahalistele vahenditele“;
                              
                           
                                 —
                              
                              
                                 „Euroopa tasandi ühtlustatud õigusraamistiku vastuvõtmine lühiajalise eramajutuse pakkumise reguleerimiseks ja piisaval hulgal taskukohaste eluruumide tagamine“;
                              
                           
                                 —
                              
                              
                                 „eluasemega seotud olukorda Euroopas käsitlevate standarditud andmete kaasamine Euroopa statistikaprogrammi“.
                              
                           
               
                     (4)
                  
                  
                     Euroopa Liidu lepinguga (ELi leping) on tugevdatud liidu kodanikuühiskonda ja tõhustatud liidu demokraatlikku toimimist, nähes selleks muu hulgas ette, et igal kodanikul on õigus osaleda liidu demokraatias Euroopa kodanikualgatuse kaudu.
                  
               
                     (5)
                  
                  
                     Seepärast peaksid kodanikualgatuse kord ja tingimused olema selged, lihtsad ja kasutajasõbralikud ning vastama kodanikualgatuse olemusele, et julgustada kodanike osalust ja muuta liit ligipääsetavamaks.
                  
               
                     (6)
                  
                  
                     Komisjonil on õigus esitada aluslepingute rakendamiseks vajalike liidu õigusaktide ettepanekuid, et:
                     
                                 —
                              
                              
                                 koordineerida ELi toimimise lepingu artikli 53 lõike 1 ja artikli 62 alusel liikmesriikide õigus- ja haldusnorme, mis käsitlevad tegevuse alustamist ja jätkamist füüsilisest isikust ettevõtjana;
                              
                           
                                 —
                              
                              
                                 kehtestada ELi toimimise lepingu artikli 113 alusel sätted käibemaksu, aktsiisi ja teisi kaudseid makse käsitlevate õigusaktide ühtlustamiseks sel määral, mis on vajalik siseturu rajamise ja toimimise tagamiseks ja konkurentsi moonutamise vältimiseks;
                              
                           
                                 —
                              
                              
                                 ühtlustada ELi toimimise lepingu artikli 114 alusel liikmesriikide õigus- ja haldusnorme, mille eesmärk on siseturu rajamine ja selle toimimine;
                              
                           
                                 —
                              
                              
                                 ühtlustada ELi toimimise lepingu artikli 115 alusel niisuguseid liikmesriikide õigus- ja haldusnorme, mis otseselt mõjutavad siseturu rajamist või toimimist;
                              
                           
                                 —
                              
                              
                                 kehtestada ELi toimimise lepingu artikli 126 lõike 14 alusel täiendavad sätted valitsemissektori ülemäärase eelarvepuudujäägi vältimiseks, nagu on sätestatud aluslepingutele lisatud ülemäärase eelarvepuudujäägi menetluse protokollis;
                              
                           
                                 —
                              
                              
                                 võtta ELi toimimise lepingu artikli 164 alusel vastu Euroopa Sotsiaalfondiga seotud rakendusmäärused;
                              
                           
                                 —
                              
                              
                                 töötada ELi toimimise lepingu artikli 175 kolmanda lõigu alusel struktuurifondiväliste erimeetmete valdkonnas välja ja rakendada selles valdkonnas meetmeid majandusliku, sotsiaalse ja territoriaalse ühtekuuluvuse tugevdamiseks, nagu on ette nähtud ELi toimimise lepingu artiklis 174, eesmärgiga edendada liidu igakülgset harmoonilist arengut;
                              
                           
                                 —
                              
                              
                                 kehtestada ELi toimimise lepingu artikli 177 alusel sätted, millega määratakse kindlaks struktuurifondide ülesanded, esmatähtsad eesmärgid ja ülesehitus, mis võib hõlmata fondide rühmitamist;
                              
                           
                                 —
                              
                              
                                 võtta ELi toimimise lepingu artikli 178 alusel vastu Euroopa Regionaalarengu Fondi käsitlevad rakendusmäärused;
                              
                           
                                 —
                              
                              
                                 võtta ELi toimimise lepingu artikli 338 alusel meetmeid statistika koostamiseks, kui see on vajalik liidu tegevuseks.
                              
                           
               
                     (7)
                  
                  
                     Neil põhjustel ei jää kavandatud kodanikualgatus selles osas, mis käsitleb komisjoni ettepanekuid aluslepingute rakendamiseks vajalike liidu õigusaktide kohta, millega taotletakse põhjenduse 3 taanetes 2–5 osutatud eesmärke, ilmselgelt välja komisjoni volituste ulatusest, mille kohaselt komisjon on pädev esitama liidu õigusakti ettepaneku aluslepingute rakendamiseks (määruse (EL) nr 211/2011 artikli 4 lõike 2 punkt b).
                  
               
                     (8)
                  
                  
                     Seevastu õigusakte, mille sätteid kohaldatakse riigi osalusega äriühingute ja nende ettevõtjate suhtes, kellele liikmesriigid annavad eri- või ainuõigused, samuti nende ettevõtjate suhtes, kellele on antud üldist majandushuvi esindavate teenuste osutamine või kes on fiskaalmonopolid, ei võeta ELi toimimise lepingu artikli 106 lõike 3 kohaselt vastu mitte komisjoni ettepaneku alusel, nagu on ette nähtud määruse (EL) nr 211/2011 artikli 4 lõike 2 punktiga b, vaid need võtab vastu komisjon.
                  
               
                     (9)
                  
                  
                     Juhul kui kavandatud kodanikualgatus esitatakse kooskõlas määruse (EL) nr 211/2011 artikliga 9 komisjonile, hindab komisjon siiski ka vajadust võtta vastu või muuta ELi toimimise lepingu artikli 106 lõike 3 kohaseid õigusakte, võttes arvesse nende asjakohasust seoses kõnealuse algatuse sisuga.
                  
               
                     (10)
                  
                  
                     Lisaks eelnevale on moodustatud kodanike komitee ja määratud kontaktisikud, nagu on ette nähtud määruse (EL) nr 211/2011 artikli 3 lõikega 2, ning kavandatud kodanikualgatus ei ole ilmselgelt ebaõiglane, põhjendamatu ega pahatahtlik ega ilmselgelt vastuolus liidu väärtustega, mis on sätestatud ELi lepingu artiklis 2.
                  
               
                     (11)
                  
                  
                     Seetõttu tuleks kavandatud kodanikualgatus „Eluase kõigile“ registreerida. Kavandatud kodanikualgatusele toetusavalduste kogumine peaks toimuma põhjendustes 6–9 sätestatud käsituse alusel,
                  
               ON VASTU VÕTNUD KÄESOLEVA OTSUSE:
         
            Artikkel 1
            
               1.   Kavandatud kodanikualgatus pealkirjaga „Eluase kõigile“ registreeritakse.
            
            
               2.   Kavandatud kodanikualgatusele võib toetusavaldusi koguda käesoleva otsuse põhjendustes 6–9 sätestatud käsituse alusel.
            
         
         
            Artikkel 2
            Käesolev otsus jõustub 18. märtsil 2019.
         
         
            Artikkel 3
            Käesolev otsus on adresseeritud kavandatud kodanikualgatuse „Eluase kõigile“ korraldajatele (kodanike komitee liikmetele), keda esindavad kontaktisikud Karin ZAUNER ja Santiago MAS DE XAXAS FAUS.
         
         
            Strasbourgis, 12. märts 2019
            
               
                  Komisjoni nimel
               
               
                  asepresident
               
               Frans TIMMERMANS
            
         
         
            (1)  ELT L 65, 11.3.2011, lk 1.